google/wiki40b huggingface dataset:
Auklandshamn

Kulturliv

Bygda har mange frivillige organisasjoner og er aktiv på mange felt. Blant annet kan nevnes bygdelag (velforening), kystkulturlag, ungdomslag, idrettslag og flere religiøse foreninger. Det er egen skole i bygda. Det er lite næringsliv utenom turistbransjen og oppdrettsnæringen stiller ganske sterkt med dykkerselskapet Stava dykk, Sjøtroll havbruk avd Sveio, Briliant fiskeoppdrett og Lier fiskeoppdretts administrasjon, dagligvarebutikk samt en del mindre selskaper og enkeltpersonforetak. Det er ikke noe bestemt sentrum i bygda, både næringsliv og foreningsliv er godt spredt utover hele bygda.

Geografi

Geografisk er bygda plassert langs sjøen med en strandlinje på flere mil til sammen, fra inngangen til Rødspollen, langs vestsiden av Førdespollen og langs Bømlafjorden fra Grimsholmen til Tjernagel. Ved Lambeidvågen er det et statlig regulert friområde som kommunen i samarbeid med Auklandshamn bygdelag har ansvaret for. Bygdelaget har også fått disposisjonsrett til en større eiendom til vannet Langevatn, hvor det er og vil bli badeplass om sommeren, muligheter for fiske med mer. Det er ellers mange mindre vann i bygda med bademuligheter og fiske. Utmarken er for det meste dekket av barskog, noe lauvskog og lynghei.

Flora

Vestkysten av Sveio var tradisjonelt dekket av lyng, for det meste røsslyng. I den senere tid, med lite husdyrhold i utmarka, har det vokst opp mye skog, både bar og lauvskog. Mye av skogen, spesielt i ytre deler av bygda, er forholdsvis ung.

Fauna

Det er en stor stamme med rådyr i Auklandshamn. Det finnes også en hel del hjort. En del andre smådyr, som rev, pinnsvin, ekorn osv. varierer sterkt fra år til år, men finnes i bygdas utmark. Fjorden er rik på fisk, blant dem er torsk og sei vanligst. I sesongen er det også mye makrell og sild som kommer inn til Auklandshamn. I ferskvannene finnes det noe fisk, blant annet en del ørret. Det er ingen fiskeoppdrett i ferskvann i bygda. Det finnes noen få i sjø langs kystlinja som bidrar med solide arbeidsplasser.
Chu-elven

Chu-elven (navn i Vietnam, vietnamesisk: Sông Chu) eller Sam-elven (navn i Laos, lao: Nậm Sam) er den største sideelven til Ma-elven.
Elven starter ved Houa på 2062 meters høyde nær byen Xam Neua, i Hua Phan i den nordøstlige delen av Laos. Elven renner østover gjennom provinsene Nghe An og Thanh Hoa i Vietnam. Elven sammenføyes med Ma-elven rett nord for byen Thanh Hoa, og renner så sammen med Ma-elven ut i Tonkinbukten.
Elven er 325 kilometer lang (165 km i Laos og 160 km i Vietnam) med et nedbørfelt på omkring 7580 kvadratkilometer (4570 km² i Laos og 3010 km² i Vietnam).
En loffervise fra gamle dager

«En loffervise fra gamle dager» er et skillingstrykk av ukjent opprinnelse. Presentert i «Magasinet for alle» i 1956 av Alf Prøysen. Hører siste verset med til visa?

Teksten

1.Det er nu en forferdelig tid som man nu lever i,

i lommen har jeg ingenting og ikke nattlosji.

På marken og i grøftene er sengen ei betalt,

men ligge der i sådant vær, nei nu blir det for galt.
2.Min hatt som før har været sort den har nu blevet grå,

og buksa har jeg spella bort og skjorta likeså.

Min frakk nu ganske utslitt er den slår nu pjalt mot pjalt,

snart har jeg ingen kleder mer nei nu blir det for galt.
3.En kjæreste jeg hadde før hun gjemte meg iblant,

når halsen den ble altfor tørr og akkevitten svandt,

hun var så øm, hun var så nett jeg ofret henne alt,

nu løper hun med en kadett, nei nu blir det for galt.
4.Jeg tror jeg livet av meg tar med drukning gikk det godt,

men dertil ikke mot jeg har thi vannet er så vått.

Jeg tror jeg går og henger meg hvis ikke ned jeg falt,

men hvor skal jeg ta repet fra nei nu blir det for galt.
5.Men søndag er vi fri da kommer jenter fin og blid,

og hver av oss tar si da liker vi oss vi.

Tra lalalalala, og siden går vi stolt og kry

med jenta vår så vlå i Værnesskogens ly.
Esbjerg forenede Boldklubber

Historie

Esbjerg forenede Boldklubber ble stiftet den 23. juli 1924, hvor klubbene E.B. 98 og Esbjerg Amatør Klub  slo deg sammen etter 12 års rivalisering.
E.B. 98 hadde som den første idrettsforening i lokalområdet fotball på programmet i 1900, og klarte seg fint inntil EAK i 1911 ble etablert. Det medførte at konkurransen i Esbjerg-området ble for stort, og fikk negativ innvirkning på begge klubbene. Ingen av klubbene skapte merkbare resultater. På tross av stridighetene mellom klubbene, valgte man i 1923 å forsøke å slå sammen klubbene, som lyktes 23. juli 1924.
Den nye klubbens ambisjoner var mye større, og ga resultater med en gang.
Du Fu

Liv og virke

I sin samtid og umiddelbart etter sin død var ikke Du Fu særlig verdsatt, noe som antagelig var på grunn av hans uvante og innovative stil. Hans innflytelse vokste imidlertid med tiden. Politisk konservative kinesere ble tiltrukket av han troskap mot den bestående orden, mens de radikale satte pris på hans engasjement for de fattige. Litterært  konservative beundret hans mesterlige teknikk, litterært radikale ble inspirert av hans innovasjoner. 
Sammen med Li Bai kalles han ofte for den fremste kinesiske poeten. Hans egen, fremste målsetning var å hjelpe sitt land ved å bli en fremragende tjenestemann, men han mislyktes i å oppnå dette. Hans liv, likesom hele landet, ble ødelagt av et blodig opprør ledet av guvernøren An Lushan i 755, og de siste 15 år av hans liv bestod nesten utelukkende av uro. På grunn av disse uroligheter var han i ti år på vandring i Kina og fikk innblikk i folkets nød. Han var i en periode også hoffdikter.
Trass i at han til å begynne med ikke nøt noen særlig popularitet, skulle hans verk få en stor innvirkning på både kinesisk og japansk kultur. Han har av kinesiske kritikere blitt kalt for poet-historiker og for den vise poeten mens han for vestlige lesere er blitt presentert som «Kinas» Vergil, Horats, Ovid, Shakespeare, Milton, Burns, Wordsworth, Béranger, Hugo eller Baudelaire. Omkring 1400 av hans dikt er blitt bevarte.
Hans diktning er representert i den viktige 1700-talls-antologien Tre hundre Tang-dikt.

Beskrivelse av diktningen

Du Fu behersket både den nye (jintishi) og den gamle (gushi) dikterstil, men regnes fremfor alt som mester innen «streng stil» (lüshi). I denne stilen skal det settes opp åtte parvise linjer med fem eller syv skrifttegn, slik at det tredje og det fjerde par danner både grammatiske og innholdsmessige paralleller, og dessuten tonelagene følger et strengt fastlagt skjema. Ettersom uttalen av kinesisk har endret seg siden Tang-tiden (blant annet er én av tonene bortfalt) er akkurat denne kvaliteten ikke alltid hørbar ved deklamasjon i moderne standardkinesisk. 
Dikteren benyttet gjerne homofoner: Slik assossieres flere betydninger med samme uttale. På denne måten klarte Du Fu å tilføre diktene ekstra rik betydningsdybde. Et særlig kjent eksempel på dette er diktet Høst, som regnes som ett av de mest betydningsfulle og krevende verker i klassisk kinesisk lyrikk.
I motsetning til Li Bai lar Du Fu ofte sine verk uttrykke politisk protest. Du Fu kan beskrive sosial urett, hungersnød og kaos slik den fremstår for vanlige mennesker. 
De fleste av de over 1400 dikt som er blitt bevart for ettertiden stammer fra de siste 15 urolige år av hans liv. Karakteristisk er også et drag av selvironi. Riktignok er forfatterskapet til endel av diktene tilskrevet ham på et noe hypotetisk grunnlag. Et utvalg av hans verker som ble kompilert kort etter hans død, med 290 dikt, er gått tapt. Den eldste bevarte antologi med dikt av blant andre Du Fu, stammer fra tiden rundt år 900.
Det som i dag regnes som standardversjonen av hans verk, er kompilasjonen av Qiu Zhaoao (1638-1713), som omfatter 23 bind.
San Gregorio de Polanco (kommune)

Historie

San Gregorio de Polanco ble grunnlagt i 15. mars 2010.

Regjeringen

Ordføreren (alcalde) i kommunen er Mario Sergio Teixeira (2010-2015).
Coffeeshop (Nederland)

Utenfor Nederland

I Danmark ble utsalgsstedene i Christiania, hvor salg av cannabis er lov, stengt i 2005, som en følge av et kompromiss mellom Fristaden Christiania og danske myndigheter. Bodene har allikevel tidvis sprunget opp igjen.
One-Two-GO

One-Two-GO Airlines (Thai: วัน-ทู-โก แอร์ไลน์) var et lavpris-flyselskap basert i Bangkok i Thailand. Hovedbasen var ved Don Mueang internasjonale lufthavn. Etter en flyulykke september 2007 ble selskapet bannlyst fra Europa.

Historie

Selskapets første flygning ble foretatt 3. desember 2003 mellom Bangkok og Chiang Mai. Selskapet opplevde sin første ulykke 16. september 2007 da One-Two-GO Airlines Flight 269 krasjet som følge av et mislykket landingsforsøk forårsaket av dårlige værforhold ved Phuket internasjonale lufthavn i sørlige Thailand. Minst 87 mennesker ble drept mens 43 overlevde.
International Medical Council on Vaccination

International Medical Council on Vaccination (IMCV) er en amerikansk organisasjon etablert i 2005. Organisasjonen het tidligere Medical Voices Vaccine Information Center.
IMCV ble etablert på bakgrunn av mistanker om at barnevaksiner kunne føre til autisme. Denne hypotesen ble lansert av den britiske forskeren Andrew Wakefield i 1998, men hans studie ble senere avslørt som forskningsjuks og tilbakevist av et samstemt vitenskapelig miljø. Organisasjonen har tatt opp mange andre kjente konspirasjonsteorier om vaksiner, herunder at det ikke var vaksiner som utryddet kopper og at svineinfluensautbruddet var en planlagt epidemi for å få solgt vaksiner.
I IMCVs styre sitter legene Sherri Tenpenny og Mayer Eisenstein.
Alterskap

Et alterskap har hengslede dører som kan lukkes slik at bildene kan skjules eller vises etter liturgiske krav. Alterskapet brukes også på alteret.
I senmiddelalderen besto altrene i Norge og Nord-Europa oftest av et snekret, utskåret, malt og forgyllet alterskap. Rommene i alterskapet var ofte fylt med figurer av helgener eller figurerer som fremstiller en historie. Disse skapene var en viktig del av sengotikkens kunst. Den flamske malerne Hubert og Jan van Eyck laget også alterskap, blant annet alterskapet i St. Bavo-katedralen i Gent.

Alterskap i Norge

Alterskap og annen kirkekunst i norsk senmiddelalder ble blant annet importert fra de nordtyske hansa-byene, særlig Lübeck. Opphavet til det enkelt gamle alterskap i Norge har tildels vært usikkert. Flere av disse har trolig vært laget av lokale kunsthåndverkere i Norge med Lübeck-stilen som forbilde. Kristin Kausland viser i sin avhandling at materialbruk og teknikker var lokale og del av en håndverkstradisjon som overlevde gjennom høy- og senmiddelalderen, og til 1700-1800-tallet. Et par alterskap importert fra det nordlige Nederland har overlevd i kirker på norskekysten, mens ikke et eneste eksemplar har overlevd lokalt i Nederland.
Sigurd Grieg beskriver perioden 1450-1530 som alterskapenes store periode i Norge. For eksempel har Grip stavkirke et alterskap fra omkring 1520 og Ringsaker kirke et fra omtrent samme tid. En lite trefigur fra rundt 1500 i Hasvik kirke i Finnmark viser eksempel på fint kunsthåndverk. Utenom alterskapene i Onsøy kirke (opprinnelig fra Hallvardskirken i Oslo) og Mariakirken i Bergen, er alle bevarte alterskap fra kirker på landet. Grieg antok at alle alterskap var innført til landet og at norsk billedhuggertradisjon hadde gått sterkt tilbake etter svartedauden omkring 1350. Det var særlige gjennom hanseatene at nordtyske alterskap ble importert og havnet i kirkene i Nord-Norge. Fra Flandern ble det også innført alterskap i senmiddelalderen. Kristin Kauslands avhandling viser at håndverkskunstens ble videreført i Norge etter svartedauden og til reformasjonen.
Søredalen

Søredalen er et dalføre i Sandnes kommune i Rogaland. Dalen strekker seg østover fra Sviland til Seldal. Hovedveien gjennom dalen er fv. 315.

Landskap

Dalen er relativt åpen i den nedre og vestre enden ved Sviland. Ved Ur-Eikeland på sørsiden og Litla-Hetland på nordsiden stiger terrenget merkbart på begge sider. Østover derfra i den videste delen av dalen ligger stedene Hetland og Kråkedal på nordsiden, Åreskjold og Tveit på sørsiden. Videre østover fra Svihus til Nordland, Røynli og Seldal er dalen trangere. I dalbunnen og oppover langs sidene er det mest kulturlandskap, videre innover bak gårdene mest lynghei, snaufjell og noe kulturbeiter.
Elva Svia renner gjennom dalen fra Svihus til Sviland. Den er regulert både ved Svihusvatnet og Skjelbreidtjørn av Lyse Energi, som driver Sviland kraftverk.

Kultur

Tveit bygdahus ligger omtrent midt i dalen. Seldal bygdahus ved Seldalsvatnet. Begge er tidligere skoler som er overtatt av lokalbefolkningen og huser mange aktiviteter.

Næring

Næringsvirksomhet i bygda er hovedsakelig landbruk. Masseuttak drives også i dalen.
Galugah (fylke)

Galugah er et fylke i provinsen Mazandaran i Iran. Hovedstaden av fylket er Galugah. Det var separert fra fylket Behshahr i 2005. Fra målingen i 2006 var fylkets befolkning 39 450 i 10 365 familier. Fylket er delt i to distrikter: det sentrale distriktet og Kolbad-distriktet. Fylket har en by: Galugah.
El Salvadors sentralbank

Sentralbanksjef

Sentralbanksjef er pr mai 2016 Oscar Cabrera Melgar. Han overtok etter Marta Evelyn de Rivera 1. mai 2014.
Jakob von Metzler

Jakob von Metzler (født 17. april 1991, død 27. september 2002 i Frankfurt am Main) var sønn av den tyske bankieren Friedrich von Metzler.
Han ble bortført og drept som 11-åring i nærheten av foreldrehjemmet i Frankfurt-Sachsenhausen av jusstudenten Magnus Gäfgen. Bakgrunnen for bortføringen var at Gäfgen, som utga seg for å være rik for å kunne omgås Frankfurts overklassemiljø, ville forsøke å presse foreldrene hans for penger.
Saken vakte stor og kontrovers oppsikt i Tyskland fordi visepolitipresidenten i Frankfurt hadde besluttet å la Gäfgen trues med tortur i håp om å finne Jakob von Metzler i live.
Epimethevs

Mytologi

I henhold til Platons bruk av den gamle myten i hans Protagoras var tvillingtitanene overdratt oppgaven å fordele egenskaper og karaktertrekk blant de nyskapte dyrene; Epimetheus var ansvarlig for å gi en positiv egenskap til hvert dyr, men da det var tid for å gi mennesket et positivt trekk, manglet han forutseende klokskap til å ha noe igjen.
Prometheus besluttet at menneskehetens egenskaper måtte bli å styre kunstartene og ilden som han stjal fra gudene. Prometheus måtte senere stå til rette for sin forbrytelse. I konteksten av Platons dialog, «Epimetheus, det vesen hvor tanke fulgte produksjon, representerte naturen i betydningen av materialisme, alt ettersom tanke kommer senere enn tankeløse kropper og deres tanketomme bevegelser.»
I henhold til Hesiod, som gjorde henvisninger til fortellingen to ganger, var Epimethevs den som aksepterte Pandoras gave fra gudene. Deres ekteskap kan ha vært antatt (og ble det av senere forfattere), men det er ikke nevnt uttrykkelig i Hesiods tekster.
Pyrrha ble i senere myter datteren av Epimethevs og Pandora. Hun giftet seg med Devkalion, og de ble de eneste overlevende da Zeus ville tilintetgjøre menneskene med en syndflod.

I moderne kultur

Epimethevs spiller en nøkkelrolle i filosofien til Bernard Stiegler, og særlig i begrepene for hans forståelse av forholdet mellom technogenesis og anthropogenesis. I henhold til Stiegler er det betydningsfullt at Epimethevs er helt glemt i filosofien til Martin Heidegger. Forfatteren Les Amis, i hans bok Commemorating Epimetheus (2009), gjenoppretter verdien av Epimethevs, og han er kreditert for å føre til verden vår kunnskap om vår avhengighet av hverandre, beskrevet i fenomenologiske begreper som å dele, å bry seg, å møte, å oppholde, og å elske. Carl Schmitt, i hans bok Ex captivitate salus beskrev seg selv som «kristen Epimethevs».
Kronisk smerte

Kronisk smerte (kode MG30 i henhold til ICD-11) anerkjennes som smerte som varer utover normal tid for helbred. Vanligvis regnes smerten som kronisk når den varer eller gjenoppstår i mer enn 3–6 måneder. Kronisk smerte er en svært vanlig lidelse, med en estimert prevalens på omkring 20 % i verdens befolkning, og kronisk smerte er årsak til omkring 15–20 % av verdens legebesøk. Det er en alminnelig oppfattelse blant leger og forskere, at kronisk smerte bør få større global helsemessig prioritet, siden adekvat behandling av smerte anses å være en menneskerett som helsemyndighetene verden rundt er forpliktet til å gi. 
Kronisk smerte blir nesten alltid en byrde og er ofte vanskelig å behandle, siden den gjerne ikke har noen umiddelbar årsak. Derfor tjener slik smerte også i liten grad kroppens varslingssystem. I mange tilfeller kan den også være helt eller delvis invalidiserende. Det er viktig å få stilt riktig diagnose raskt, så man kan få best mulig behandling. Framdriften i diagnostiseringen bør derfor være planmessig. Motsatsen er akutt smerte, som i betydelig grad tjener som et varslingssystem for kroppen, slik at årsaken kan behandles og eventuelt helbredes.
ICD-11 ble introdusert i januar 2019 til det 144. styremøtet i International Statistical Classification of Diseases and Related Health Problems (Verdens helseorganisasjon), og det er meningen at de 115 medlemslandene skal begynne å rapportere etter den nye standarden fra 1. januar 2022. En av det største nyhetene for denne versjonen av ICD er en systematisk klassifisering av kliniske tilstander assosiert med kronisk smerte. Klassifiseringen er utført av International Association for the Study of Pain (IASP) og deler kronisk smerte inn i sju undergrupper, basert på etiologi eller påvirket organsystem.
Dansk Folkeparti

Politisk plattform

Partiets prinsipprogram stadfester at partiets formål er å «hevde Danmarks selvstendighet, å sikre det danske folks frihet i eget land, samt å bevare og utbygge folkestyre og monarki.» Dansk Folkeparti fremhever innvandringspolitikk, helse- og sosialpolitikk, dyrevelferd, justispolitikk, grensekontroll og forholdet til EU som politiske merkesaker.
Partiet ønsker å beskytte det danske folks frihet og kulturarv, herunder familien, monarkiet og kirken, å føre en stram justispolitikk, å motarbeide at Danmark blir et multikulturelt samfunn ved å begrense innvandringen og fremme assimilering, å opprettholde en omfattende velferdsstat, å fremme økonomisk vekst ved å styrke skolevesenet og gjøre det attraktivt å jobbe, samt beskytte miljøet og naturressursene. Dansk Folkeparti fremhever kristendommen som en kulturell grunnpilar, men bortsett fra Enhedslistens velgere er det ingen som besøker kirken så sjeldent som Dansk Folkepartis velgere.
Dansk Folkeparti er et utradisjonelt parti som ikke umiddelbart lar seg plasere på den tradisjonelle høyre-venstre-skalaen, men betegnes som et nasjonalistisk parti. På velferdsområdet har partiet likheter med Socialdemokratiet og Socialistisk Folkeparti, mens det er langt mer konservativt i verdispørsmål som utlendingspolitikken. Partiet har samarbeidet tett med Venstre og de Konservative siden 2001, men har også antydet ønske om å kunne samarbeide med Socialdemokraterne i fremtiden.

Historie

Partiet ble grunnlagt den 6. oktober 1995 da Pia Kjærsgaard forlot Fremskridtspartiet sammen med Kristian Thulesen Dahl, Poul Nødgaard og Ole Donner. Dansk Folkeparti stilte til valg første gang ved folketingsvalget 11. mars 1998 og oppnådde hele 252 228 stemmer (7,4 prosent), noe som førte til 13 mandater i Folketinget.
Ved folketingsvalget i november 2001 fikk DF 22 mandater, tilsvarende 12 prosent av de avgitte stemmene ved valget. Dermed ble DF det tredje største partiet i Folketinget etter valget i 2001. Partiet støttet den liberal-konservative koalisjonsregjeringen, ledet av statsminister Anders Fogh Rasmussen. I utbytte skulle regjeringen iverksette noen av Dansk Folkepartis kjernesaker, blant annet en mer restriktiv innvandringspolitikk. 
Ved folketingsvalget 8. februar 2005 fikk Dansk Folkeparti ytterligere to mandater i Folketinget, og en fremgang på ytterligere 1,2% av stemmene. Ved folketingsvalget 2007 gikk partiet ytterligere fram til 13,8 prosent og 25 mandater.
Dansk Folkeparti ble dannet for å påvirke rikspolitikken i Danmark, ikke først og fremst lokalvalgene. Partiet har derfor hatt lavere oppslutning ved lokalvalgene enn på riksnivå. I løpet av 2000-tallet begynte partiet å arbeide med lokalpolitikk og siden 2007 er dette partiets viktigste interne hovedsak.
Kjærsgaard varslet 7. august 2012 at hun ikke stilte til gjenvalg som leder ved partiets årsmøte i september 2012. Kristian Thulesen Dahl overtok som leder den 15. september 2012.
Sonet Distribusjon

Sonet Distribusjon er et norsk musikkdistribusjonsselskap. Det er organisert som en avdeling under Universal Music AS i Norge, og står ansvarlig for distribusjon av et utvalg uavhengige norske plateselskaper. Hovedtyngden av repertoaret er ny, norsk musikk med sjangermessig stor spredning. Sonet har også ansvaret for Universal Music-platemerket Nightliner.
Maringeologi

Maringeologi omfatter geofysisk, geokjemisk, sedimentologisk og paleontologisk utforsking av havbunn og område utenfor kysten. Maringeologi har sterke band til fysisk oseanografi og platetektonikk.
Studier innen maringeologi var særs hjelpsom for å finne viktige bevis for havbunnsspredning og platetektonikk i årene etter den andre verdenskrigen. Dyphavsbunn er det siste området på jorda som er lite utforsket og detaljert kartlegging for både militære (ubåter) og økonomiske (petroleum og metall) formål driv forskninga framover.
Altenburg

Altenburg er en by som ligger lengst øst i den tyske delstaten Thüringen, nær grensen til Sachsen og Sachsen-Anhalt.
Blant historiske personer med tilknytning til Altenburg står i første rekke keiser Fredrik Barbarossa. Han oppholdt seg ofte i byen og hadde stor innflytelse på dens utvikling. Senere var Altenburg residensby for hertugdømmet Sachsen-Altenburg.
Byens innbyggertall lå på det høyeste i 1981, med en befolkning på 55 827. Siden da har tallet på innbyggere blitt redusert med rundt en tredel, til det i 2007 lå på 36 703. Byen har et areal på 45,60 km².
Den regionale flyplassen Leipzig-Altenburg lufthavn ligger 5 km øst-sørøst for Altenburg (og 42 km sør for Leipzig).
Jia Sidao

Jia Sìdao (tradisjonell kinesisk: 賈似道; forenklet kinesisk: 贾似道, pinyin: Jiǎ Sìdào, Wade-Giles: Chia Ssu-tao, stilnavn: Shixian; født i 1213 i Taizhou i det som i dag er provinsen Zhejiang i Kina; død i august 1275 i Zhangzhou i det som i dag er Fujian) var en kinesisk embedsmann og statsminister under Det sørlige Sòng-dynastiet. Fra 1259 til sin død var han kansler under keiserne Lizong og Duzong.

Biografi

Jia Sidao dominerte Sòng-hoffet fra 1260 til 1273, etter først å ha blitt forfremmet til statsminister siden hans søster var en av konkubinene til keiser Lizong av Song. Han ble kjent for sin korrupsjon og udugelighet, og han ble berømt for sin innblanding i beleiringen av Xiangyang, hvor han hindret Sòng-hoffet i å få vite den sanne situasjonen og ble slik ansvarlig for nederlaget. I tillegg fremmet han en landnasjonaliseringspolitikk, som ble upopulær blant konfucianerne, som ønsket lave skatter og at staten skulle ha en begrenset rolle. 
Keiser Duzong overlot i stor grad regjeringsgeskjeftene til sin kansler. Denne forsøkte å sikre at den sivile ledelse hadde forrang overfor de militære stridskrefter, og gjennomførte gjentatte ganger økonomiske undersøkelser av hærførernes utgifter. Dette satte hærførernes lojalitet overfor keiserhuset på harde prøver.
Senere, under slaget ved Yihu, førte hans udugelighet til at restene av Sòng-hæren ble beseiret og at Yuán-dynastiets soldater kunne fortsette mot hovedstaden Lin'an. 
Han ble henrettet for sitt nederlag i dette slaget i 1275. Fire år etter var Song-riket fullstendig erobret av mongolene.
Mahenes

Utseende

Middelsstore, brunlige trebukker. Antennene er tynne og lengre enn kroppen. Pronotum er firkantet med rundede sider og en tann langt bak midten av hver sidekant. Dekkvingene er jevnbrede med en mer eller mindre tydelig, opphøyd lengdekjøl langs sømmen.

Levevis

Larvene lever i død ved.

Utbredelse

Slekten er endemisk for Seychellene.